Konkurso specialiųjų sąlygų 7 priedas /

2026 m. ......................... d. Preliminariosios sutarties Nr. .........................

2 priedas

**LIETUVIŲ KALBOS MOKYMŲ PASLAUGŲ PIRKIMO TECHNINĖ SPECIFIKACIJA**

**I SKYRIUS**

**PIRKIMO OBJEKTAS**

Perkančioji organizacija –Kauno švietimo inovacijų centras (toliau – Pirkėjas).

Paslaugos perkamos Kauno švietimo inovacijų centrui su Lietuvos Raudonojo Kryžiaus draugija vykdant projektą „Tvari integracija: holistinių paslaugų sistema užsienio kilmės gyventojų įgalinimui ir bendruomenės stiprinimui Kaune“ (Nr. PMIF-2.01-K-05-02). Projektas finansuojamas Prieglobsčio, migracijos ir integracijos fondo lėšomis.

**1.1. Pirkimo objektas –** lietuvių kalbos mokymų vedimo paslaugos prieglobsčio ar laikinosios apsaugos gavėjams bei kitoms tikslinėms grupėms (toliau – paslaugos arba mokymai);

**1.2. Mokymų dalyviai** – pilnamečiai prieglobsčio ar laikinosios apsaugos gavėjai bei kitos pilnamečių tikslinės grupės (toliau – dalyviai).

**1.3. Mokymų dalyvių grupė** – mokymų dalyvių grupė, kurios dydis – ne mažiau kaip 12 (dvylika), bet ne daugiau kaip 15 dalyvių (toliau – dalyvių grupė). Viena dalyvių grupė bus sudaryta tik iš tą pačią kalbą (rusų arba anglų) mokančių dalyvių, t. y. vienoje grupėje bus dalyviai, kurie moka rusų kalbą, o kitoje – dalyviai, kurie moka anglų kalbą. Dalyvių grupės bus sudaromos pagal poreikį, todėl Pirkėjas neįsipareigoja, kad bus sudarytos abiejų rūšių pagal dalyvių mokamą kalbą (rusų arba anglų) dalyvių grupės (t. y. gali būti, kad bus sudarytos ir dalyvaus lietuvių kalbos mokymuose vien tik rusų kalbą mokančių dalyvių grupės, arba, kad bus sudarytos ir dalyvaus lietuvių kalbos mokymuose vien tik anglų kalbą mokančių dalyvių grupės).

**1.4. Mokymų tikslas** – mažinti socialinę atskirtį, didinti saugumo jausmą ir skatinti abipusę kultūrinę pažintį tarp atvykusiųjų ir priimančios visuomenės. Valstybinės lietuvių kalbos mokymų organizavimas prieglobsčio ar laikinosios apsaugos gavėjams bei kitoms tikslinėms grupėms yra esminis žingsnis jų sėkmingos integracijos Lietuvos visuomenėje link. Atsižvelgiant į tai, kad daugelis šių asmenų atvyksta iš aplinkos, kurioje lietuvių valstybinė kalba jiems nėra pažįstama, kalbos barjeras tampa viena didžiausių kliūčių integruotis į darbo rinką, švietimo sistemą ir aktyviai dalyvauti visuomenės gyvenime. Dėl to būtina organizuoti sistemingus lietuvių kalbos A1–B2 lygio mokymus. Kalbos mokėjimas padeda mažinti socialinę atskirtį, didina saugumo jausmą ir skatina abipusę kultūrinę pažintį tarp atvykusiųjų ir priimančios visuomenės.

**1.5. Mokymų apimtis –** maksimali lietuvių kalbos (A1, A2, B1 ir B2 lygių) mokymų trukmė vienai dalyvių grupei – 184 astronominės valandos (toliau – valandos arba val.). Planuojama, kad bus sudarytos 7 (septynios) dalyvių grupės, o maksimali visų dalyvių grupių mokymų trukmė bus 1288 val.

**1.6. Mokymų vieta** – mokymai bus organizuojami kontaktiniu būdu Pirkėjo patalpose Vytauto pr. 44, Kaune, arba kitoje Pirkėjo ne vėliau kaip prieš 2 (dvi) darbo dienas iki mokymų pradžios nurodytoje vietoje Kauno mieste, o esant poreikiui (pvz., jei dalyviai gyvena atokiau, susiduria su mobilumo problemomis ar kt.) dalis mokymų galės būti vykdoma nuotoliniu arba mišriuoju būdu (t. y. kai tuo pačiu metu dalis tos pačios dalyvių grupės dalyvių mokysis kontaktiniu būdu, o kita dalis – nuotoliniu). Pirkėjas gali pakeisti mokymų vietą, jei dėl objektyvių priežasčių konkrečioje nurodytoje vietoje mokymai vykti negali, ar atšaukti mokymus, jei dėl objektyvių priežasčių konkrečioje nurodytoje vietoje mokymai vykti negali ir Pirkėjui nepavyko rasti kitų patalpų mokymams, arba konkreti mokymų dalyvių grupė dėl tam tikrų priežasčių negali dalyvauti mokymuose, apie tai Tiekėjui pranešusi ne vėliau kaip prieš 1 darbo dieną iki mokymų dienos.

**1.7. Mokymų laikas** – mokymai vykdomi pagal Pirkėjo ir Tiekėjo suderintą mokymų grafiką (toliau – grafikas). Esant nenumatytoms aplinkybėms (pvz., ligos ar kitoms objektyvioms priežastims), Pirkėjas ir Tiekėjas gali koreguoti mokymų grafiką susitarimu elektroniniu paštu.

**II SKYRIUS**

**REIKALAVIMAI PASLAUGŲ TEIKIMUI**

2.1. Mokymai bus rengiami atsižvelgiant į mokymų poreikį, t. y. Pirkėjui sudarius ne mažesnę, kaip 12 dalyvių grupę.

2.2. Vienus mokymus sudaro lietuvių kalbos 4 (keturių) lygių (A1, A2, B1 ir B2) mokymai (toliau – mokymų kursas):

2.2.1. A1 lygio mokymai. Šių mokymų metu dalyviai turi būti mokomi suprasti ir vartoti žinomus, būtiniausius posakius ir pagrindines frazes, reikalingas konkretiems kasdieniams poreikiams patenkinti. Mokymų metu dalyviai ugdo gebėjimą prisistatyti ir pristatyti kitą asmenį, užduoti bei atsakyti į asmeninio pobūdžio klausimus (pavyzdžiui, apie gyvenamąją vietą, pažįstamus žmones ar turimus daiktus). Taip pat siekiama, kad dalyviai gebėtų labai paprastai susikalbėti kasdienėse situacijose, jei pašnekovas kalba lėtai, aiškiai ir yra pasirengęs padėti. Šių mokymų apimtis 1 (vienai) dalyvių grupei – 40 val.;

2.2.2. A2 lygio mokymai. Šių mokymų metu dalyviai turi būti mokomi suprasti ir vartoti dažniausiai kasdienėje aplinkoje pasitaikančius sakinius ir posakius, susijusius su svarbiausiomis gyvenimo sritimis. Dalyviai ugdo gebėjimą suprasti informaciją apie asmenį, šeimą, apsipirkimą, gyvenamąją vietą, vietos geografiją, darbą ir kitas įprastas temas. Mokymų metu siekiama, kad dalyviai gebėtų komunikuoti įprastose kasdienėse situacijose apie žinomus dalykus, kai reikia paprastai pasiteirauti informacijos ar ją suteikti, taip pat paprastomis kalbos priemonėmis papasakoti apie savo išsilavinimą, artimiausią aplinką ir būtiniausius poreikius. Šių mokymų apimtis 1 (vienai) dalyvių grupei – 48 val.;

2.2.3. B1 lygio mokymai. Šių mokymų metu dalyviai turi būti mokomi suprasti aiškių, standartine kalba pateiktų tekstų apie žinomus dalykus pagrindines mintis, su kuriomis susiduriama darbe, mokykloje, laisvalaikiu ar keliaujant. Mokymų metu ugdomas gebėjimas susidoroti su dauguma kasdienių ir kelionių metu kylančių situacijų toje šalyje, kurioje kalbama tiksline kalba. Dalyviai mokomi bendrauti daugelyje numatomų kasdienio gyvenimo situacijų ir kai kuriose netikėtose situacijose, kurti paprastą, rišlų tekstą įprastomis ar asmeniškai aktualiomis temomis, apibūdinti patirtį ir įvykius, svajones, viltis bei planus, taip pat trumpai pagrįsti savo nuomonę ar pasirinkimus. Šių mokymų apimtis 1 (vienai) dalyvių grupei – 48 val.;

2.2.4. B2 lygio mokymai. Šių mokymų metu dalyviai turi būti mokomi suprasti sudėtingesnių tekstų pagrindines mintis tiek konkrečiomis, tiek abstrakčiomis temomis, įskaitant specializuotas diskusijas profesinėje srityje. Mokymų metu siekiama ugdyti gebėjimą bendrauti pakankamai spontaniškai ir laisvai žodžiu bei raštu, kad bendravimas su gimtakalbiais vyktų sklandžiai ir nekeltų įtampos nė vienai pusei. Dalyviai mokomi kurti aiškų, išsamų ir struktūruotą tekstą įvairiomis temomis, argumentuotai paaiškinti savo požiūrį svarstomais klausimais bei aptarti skirtingų pasirinkimų pranašumus ir trūkumus. Šių mokymų apimtis 1 (vienai) dalyvių grupei – 48 val.;

2.3. Iškilus poreikiui vykdyti mokymus Pirkėjas vykdys atnaujintą tiekėjų varžymąsi. Įvykus atnaujintam varžymuisi ir Pirkėjui su Tiekėju pasirašius Pagrindinę sutartį Pirkėjas:

2.3.1. parengia mokymų dalyvių sąrašą, kuriame nurodomas mokymų dalyvių skaičius, vardai, pavardės ir elektroninio pašto adresai, ir ne vėliau kaip per 2 (dvi) darbo dienas nuo Pagrindinės sutarties pasirašymo dienos pateikti šį sąrašą Tiekėjui elektroniniu paštu;

2.3.2. per 2 (dvi) darbo dienas nuo Pagrindinės sutarties pasirašymo dienos Tiekėjo nurodytu elektroninio pašto adresu pateikia mokymų programą, kurios pagrindu Tiekėjas per 5 (penkias) darbo dienas nuo mokymų programos gavimo turi parengti ir elektroniniu paštu pateikti Pirkėjui suderinti mokomąją medžiagą. Tiekėjo mokymų kursui (184 val.) skirta mokomoji medžiaga turi būti pakankamos apimties ir kokybės, kad pilnai atitiktų mokymų kursą, apimtų visas numatytas temas, būtų struktūruota bei užtikrintų mokymų programoje numatytų mokymosi rezultatų pasiekimą. Mokomoji medžiaga turi būti išdėstyta ir pateikta informatyviai, glaustai. Pageidautina, kad mokomoji medžiaga būtų parengta Calibri šriflu, ne didesniu kaip 12 pt dydžiu ir ne mažesnės kaip 50 A4 formato lapų apimties, išskyrus atvejus kai mokomoji medžiaga turi būti parengta atsižvelgiant į informacinio prieinamumo principus žmonėms su regos negalia. Pirkėjas nurodys Tiekėjui, ar dalyvių grupėje yra dalyvių su regėjimo negalia. Jei grupėje tokių dalyvių yra, mokomoji medžiaga turi būti parengta, atsižvelgiant į informacinio prieinamumo principus žmonėms su regos negalia (daugiau: <https://lnf.lt/wp-content/uploads/2018/12/Internetas_visiems.pdf>). Pirkėjas ne daugiau kaip per 2 (dvi) darbo dienas nuo mokomosios medžiagos gavimo pateikia pastabas dėl Tiekėjo parengtos mokomosios medžiagos, kurias Tiekėjas per 1 (vieną) darbo dieną turi ištaisyti ir pateikti Pirkėjui. Kai Pirkėjas pastabų dėl mokomosios medžiagos neturi, jis el. paštu informuoja Tiekėją, kad mokomoji medžiaga suderinta. Tik suderinus mokomąją medžiagą Tiekėjas galės vesti mokymus grafike nurodytais terminais.

Jei sutartis sudaroma su Tiekėju, su kuriuo jau buvo sudaryta Pagrindinė sutartis, tokiu atveju Pirkėjas nebeteikia mokymų programos Tiekėjui ir Tiekėjas nebeteikia mokomosios medžiagos Pirkėjui derinimui, išskyrus atvejį kai mokymų programa yra pasikeitusi. Taip pat mokomoji medžiaga Pirkėjui derinimui teikiama tuo atveju, jeigu jau anksčiau su Pirkėju suderintą mokomąją medžiagą Tiekėjas nusprendžia koreguoti arba Pirkėjas nurodo Tiekėjui, kad dalyvių grupėje yra dalyvių su regėjimo negalia, o anksčiau suderinta mokomoji medžiaga buvo parengta neatsižvelgiant į informacinio prieinamumo principus žmonėms su regos negalia.

2.3.3. parengia grafiką ir ne vėliau kaip per 4 (keturias) darbo dienas nuo Pagrindinės sutarties pasirašymo el. paštu pateikia Tiekėjui. Tiekėjas ne vėliau kaip per 2 (dvi) darbo dienas nuo grafiko gavimo dienos el. paštu turi pateikti Pirkėjui pastabas ir/ar siūlymus arba pritarti pateiktam grafikui. Tik suderinus parengtą mokomąją medžiagą ir grafiką Tiekėjas galės vesti mokymus;

2.3.4. ne vėliau kaip prieš 2 (dvi) darbo dienas iki mokymų pradžios nurodo Tiekėjui kokiu būdu vyks mokymai (ar mokymai vyks kontaktiniu būdu patalpose, nuotoliniu ar mišriuoju būdu (ir patalpose ir nuotoliu) ir nurodo tikslų mokymų vietos adresą (jei mokymai vyks kontaktiniu arba mišriuoju būdu). Kvietimus su juose nurodyta mokymu vieta, data, tiksliu laiku, prisijungimo duomenis (jei mokymai vyks nuotoliniu būdu) dalyviams pateikia Pirkėjas.

2.4. Vienai dalyvių grupei bus organizuojamas mokymų kursas, kurį sudaro 4 (keturių) lygių (A1, A2, B1 ir B2) mokymai. Dalyvių lietuvių kalbos žinių vertinimą atliks arba jų kalbos žinias pagal dalyvių pateiktus atestatus, pažymėjimus, iš kurių matosi jų lietuvių kalbos žinių lygis, nustatys Pirkėjas. Jei kažkurio dalyvio lietuvių kalbos žinių lygis yra A2 arba B1, jis gali kartu su dalyvių grupe dalyvauti žemesnio arba jo turimo lygio lietuvių kalbos mokymuose arba prisijungti prie grupės tik aukštesnio lygio, nei jo turimas, lietuvių kalbos mokyme.

Dalyvis, pabaigęs vieno lygio lietuvių kalbos mokymus, galės toliau tęsti lietuvių kalbos mokymus tik aukštesniame lygyje.

2.5. Mokymų kursas (184 val.) vienai grupei turi būti įvykdytas per 14 mėn. nuo mokymų pradžios, bet ne vėliau kaip iki 2028-12-31. Mokymai organizuojami darbo dienomis ne anksčiau kaip nuo 8:00 val. ir ne vėliau kaip iki 20:00 val. Vieno užsiėmimo trukmė turi būti ne mažiau kaip 2 val., bet ne daugiau kaip 4 val. Kas valandą turi būti daroma ne trumpesnė, kaip 15 min. pertrauka.

2.6. Patalpas su visa reikalinga organizacine įranga mokymams suteikia Pirkėjas.

2.7. Pasibaigus mokymų kursui, Tiekėjas ne vėliau kaip per 5 (penkias) darbo dienas, elektroniniu paštu pateikia Pirkėjui dalyvių sąrašą ir informaciją apie tai, kurie dalyviai išklausė visą mokymų medžiagą (ar dalį mokymų medžiagos, nurodant išklausytų mokymų valandų skaičių), atliko praktines užduotis, savarankiškus darbus bei testus.

Pastaba. Mokomosios medžiagos spausdinimas, kavos pertraukėlių organizavimas, patalpų parengimas nėra šio pirkimo objektas ir į pasiūlymo kainą neturi būti įskaičiuoti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_